รายได้ไม่ถึง 1.5 หมื่นก็มีบัตรเครดิตได้
นครหลวงไทยเปิดตัวบัตรเครดิต เจาะกลุ่มรายได้ไม่ถึง 1.5 หมื่น และไม่มีรายได้ประจำ
13 ม.ค. 2553

นครหลวงไทยเปิดตัวบัตรเครดิต เจาะกลุ่มรายได้ไม่ถึง 1.5 หมื่น และไม่มีรายได้ประจำ
นายชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ ธนาคารนครหลวงไทย เปิดเผยว่า ธนาคารเปิดให้บริการ “บัตรเครดิต SCIB VISA Savings Value” ซึ่งเป็นบัตรเครดิตสำหรับกลุ่มลูกค้าที่มีรายได้ประจำไม่ถึง 1.5 หมื่นบาทหรือผู้ที่ไม่มีรายได้ประจำ เช่น แม่บ้าน นิสิต/นักศึกษา ที่มีอายุตั้งแต่ 20 ปีขึ้นไป คิดอัตราดอกเบี้ย 9.9% ต่อปี ระยะเวลาปลอดดอกเบี้ยสูงสุด 45 วัน ฟรีค่าธรรมเนียมแรกเข้ารายปี 3 ปีแรก และฟรีค่าธรรมเนียมปีต่อไปเมื่อมียอดการใช้จ่ายตั้งแต่ 1 หมื่นบาทขึ้นไปต่อปี และธนาคารยังมอบสิทธิประโยชน์พิเศษให้กับผู้ถือบัตรเพิ่มเติม โดยทุก ๆ 25 บาท ที่ใช้จ่ายผ่านบัตร จะได้รับคะแนนสะสม 1 คะแนน เพื่อนำมาแลกรับหรือแลกซื้อของกำนัลในโครงการ SCIB Rewards Plus โดย ทุก ๆ 1,000 คะแนน สามารถแลกเป็นเงิน 100 บาท ซึ่งธนาคารจะคืนเข้าในใบแจ้งยอดการใช้จ่ายในเดือนถัดไป
"ผู้สมัครบัตรต้องโอนสิทธิเงินฝากออมทรัพย์ตั้งแต่ 10,000 บาท สูงสุดไม่เกิน 200,000 บาท เป็นประกันเต็มวงเงินของบัตรเครดิต โดยเงินฝากออมทรัพย์ที่ใช้ค้ำประกันจะได้รับอัตราดอกเบี้ยออมทรัพย์ปกติ" นายชัยวัฒน์กล่าว 
และพิเศษเฉพาะสำหรับลูกค้าที่สมัครใช้บริการตั้งแต่วันนี้ ถึง 28 กุมภาพันธ์ 2553 รับสิทธิพิเศษ 2 ต่อ ได้แก่ ต่อที่ 1 รับเงินคืนเข้าบัญชีบัตรเครดิต 500 บาท  เมื่อใช้จ่ายผ่านตั้งแต่ 5,000 บาทขึ้นไป ยกเว้นการเบิกเงินสดล่วงหน้า ภายใน 60 วัน นับจากวันที่บัตรได้รับการอนุมัติ (เฉพาะบัตรหลัก) ต่อที่ 2 รับคะแนนสะสม 2 เท่า  ทุก ๆ 25 บาท ที่มีการใช้จ่ายรับคะแนนสะสม 2 คะแนน ยกเว้นการเบิกเงินสดล่วงหน้า (หลังจากนั้นรับคะแนนสะสมปกติ 1 คะแนน ทุกๆ 25 บาท) ทั้งนี้ เพื่อเป็นการขยายฐานลูกค้าบัตรเครดิตของธนาคารและเป็นการเสนอบริการทางการเงินที่เหมาะสมและตอบสนองความต้องการของลูกค้าแต่ละกลุ่มเป้าหมาย  รวมทั้งเพื่อเป็นการกระตุ้นการใช้จ่ายผ่านบัตรอย่างต่อเนื่อง คาดว่าจะมีกลุ่มลูกค้าเลือกใช้บริการ “บัตรเครดิต SCIB VISA Savings Value” เป็นจำนวนมากในช่วงเริ่มต้นของการให้บริการ